SKRIFTLIG FORESPØRGSEL E-0320/02

af Christopher Beazley (PPE-DE) til Kommissionen

(12. februar 2002)

Om: Forberedelser til mødet i Det Europæiske Råd i Barcelona

Det Europæiske Råd opfordrede under sit møde i Lissabon i 2000 Rådet og Kommissionen til sammen med medlemsstaterne, hvor det er relevant, at lette oprettelsen inden udgangen af 2001 af et transeuropæisk højhastighedsnet for elektronisk videnskabelig kommunikation med støtte fra EIB, der forbinder forskningsinstitutioner og universiteter og forskningsbiblioteker, forskningscentre og lidt efter lidt også skoler. Er dette mål blevet nået?

Svar afgivet på Kommissionens vegne af Erkki Liikanen

(16. april 2002)

Sammen med medlemsstaterne kan Kommissionen konstatere, at det nævnte mål fra Det Europæiske Råds møde i 2000 er nået inden for tidsrammen og har givet Europas transeuropæiske højhastighedsnet for elektronisk videnskabelig kommunikation en global førerstilling.

Sammenkoblingen af de nationale forsknings- og uddannelsesnet (NREN, National Research and Education Network) i Europa har en stor politisk betydning, da den udgør en af de vigtigste byggesten til internettets næste generation og grundlæggelsen af det europæiske forskningsrum.

I denne forbindelse bør det nævnes, at Europa siden 1. november 2001 har haft et fuldt ud funktionsdygtigt transeuropæisk net (Géant), som har en kapacitet på i alt 10 gigabit pr. sekund (Gbps) og sammenkobler 32 nationale forsknings- og uddannelsesnet. Dette betyder, at kapaciteten er 16 gange så stor som i 2000.

Samtidig er de nationale forsknings- og uddannelsesnet blevet opgraderet, og adgangskapaciteten fra de enkelte europæiske forskningsinstitutter og universiteter er blevet væsentligt større.

I bilaget, som sendes direkte til det ærede medlem og til Parlamentets generalsekretariat, kan det ærede medlem finde nyttige oplysninger, der viser, at Europa er meget konkurrencedygtig på globalt plan.

Yderst krævende forskningsmiljøer (som f.eks. Den Europæiske Organisation for Højenergifysik (CERN) og Det Europæiske Laboratorium for Molekylærbiologi) har adgang til supplerende netinfrastrukturer på forsøgsniveau.

De enkelte medlemsstater giver skolerne mulighed for at koble sig på nettet på forskellig vis, men som oftest leveres konnektiviteten af det nationale forsknings- og uddannelsesnet.

Resultatet af samarbejdet med Den Europæiske Investeringsbanks (EIB) er et memorandum, der blev undertegnet i juni 2001. Denne aftale mellem Fællesskabet og EIB styrker samarbejdet med det formål at fremme forskning og teknologiske nyskabelser i Europa ved at tilbyde supplerende, omend uafhængige, former for økonomisk støtte til forskere. Desuden er EIBs initiativ Innovation 2000 især målrettet mod informations- og kommunikationsteknologiske net. I forbindelse med sjette rammeprogram for forskning og teknologisk udvikling ventes der at komme flere muligheder for at tilvejebringe og finansiere forskningsinfrastruktur.

Alt i alt er Kommissionen tilfreds med, at det mål, Rådet opstillede, blev nået inden for tidsrammen. Yderligere forsøg på at fastholde og forbedre Europas position vil blive gjort i forbindelse med sjette rammeprogram, fra hvilket emnet Géant og Grid allerede har modtaget stor opbakning både fra Parlamentet og Det Europæiske Råd.